Flankeret af næstformand Kristian Jensen og daværende politisk ordfører Inger Støjberg var det en beslutsom statsministerkandidat, der under valgkampen i forsommeren præsenterede Venstres forslag til en såkaldt straks-opbremsning - en asylreform, der ved at skære i ydelserne til flygtninge skulle sikre, at færre søger asyl i Danmark.

Lars Løkke Rasmussen var på pressemødet dengang overbevist om, at planen ville virke efter hensigten. Det var tæt på et løfte, da han sagde til de fremmødte journalister, at »der er ingen tvivl om, at de her stramninger af opholdsvilkårene vil medføre, at der kommer færre asylansøgere«.

Men her tre måneder senere er situationen en ny. I weekenden blev vist de første billeder af hundredvis - måske tusindvis - af flygtninge, der går på motorvejene i Mellemeuropa mod nord. Og nogle hundrede af disse mennesker er nået frem til Danmark og er begyndt at vandre afsted på Sydmotorvejen.